**ОБРАЗЛОЖЕЊЕ**

**I** **Уставни основ за доношење закона**

Уставни основ за доношење Закона о потврђивању Амандмана на Међународни споразум о шећеру, садржан је у одредби члана 99. став 1. тачка 4. Устава Републике Србије према којем Народна скупштина потврђује међународне уговоре када је законом предвиђена обавеза њиховог потврђивања.

**II** **Разлози за потврђивање међународног уговора**

Међународна организација за шећер (ISO) је јединствено међувладино тело посвећено побољшању услова на светском тржишту шећера кроз дебате, анализе, специјалне студије, транспарентне статистике, семинаре, конференције и обуке. ISO има седиште у Лондону, а 87 држава чланица ISO представља (на основу података за 2020. годину) 87% светске производње шећера, 67% светске потрошње шећера, 92% светског извоза и 40% светског увоза шећера.

Основана је Међународним споразумом о шећеру (ISA) усвојеним 20. марта 1992. године у Женеви, од нас прихваћеним Законом о потврђивању Међународног споразума о шећеру („Службени лист СРЈ”, број 1/2002) 18. јануара 2002. године.

Међународним споразумом о шећеру из 1992. године утврђени су основни циљеви Организације:

* да обезбеди појачану међународну сарадњу у вези са светским питањима шећера и сродним питањима,
* да обезбеди форум за међувладине консултације о шећеру и о начинима унапређења светске привреде шећера,
* да олакша трговину прикупљањем и пружањем информација о светском тржишту шећера и других заслађивача,
* да подстакне повећану потражњу за шећером, посебно за нетрадиционалну употребу.

Како би се испунили ови циљеви, Организација предузима различите активности. ISO је једини светски форум за размену мишљења великих земаља произвођача, потрошача и трговаца шећером на међувладином нивоу.

ISO доприноси побољшању транспарентности тржишта, кроз успостављене статистичке и аналитичке активности. Одбор за процену тржишта, потрошњу и статистику (MECAS), који се састаје два пута годишње, омогућава озбиљну и дубоку дебату о краткорочној перспективи тржишта на основу независног гледишта ISO секретаријата, дугорочних перспектива и студија које спроводи Секретаријат о питањима и проблемима од заједничког интереса за чланове.

Проширујући своје традиционалне области статистике шећера, краткорочних и дугорочних прогноза и анализе тржишта, ISO се бави питањима као што су шећер и здравље, шећер и животна средина, обогаћивање шећера витамином А, органски шећер и промоција шећера. Покривеност производа је проширена на сродне или повезане производе, као што су алкохол, меласа и алтернативни заслађивачи, калорични и некалорични, биогорива, Carbon Credit Trading.

Још од 2015. године се води дискусија на тему структурних реформи Организације. Током 2018. године од стране Европске комисије – Генералног директората за пољопривреду (DG AGRI) стигло је обавештење да је ЕУ иницирала измену Међународног споразума о шећеру, у циљу повећања транспарентности рада ове организације, са посебним акцентом на члан 25. који се односи на дистрибуциjу гласачких права, па самим тим и на висину доприноса чланица ове организације. Република Србија је подржала овај предлог. Потом су уследили предлози и других држава чланица за измену чланова 1, 23, 32, 33. и 34. Споразума, достављени Међународном савету за шећер, као највишем органу Организације, који је усвојио коначни текст Предлога.

Савет Међународне организације шећера, на 59. заседању одржаном 26. новембра 2021. године, предложио је државама чланицама амандмане и државама чланицама остављен је рок до 30. јуна 2023. године да депонују инструменте о ратификацији Амандмана. Такође треба додати да је на 62. заседању, одржаном 18. јула 2023. године, а имајући у виду да је, у складу са чланом 44. Међународног споразума о шећеру до 30. јуна 2023. године Генерални секретар УН примио обавештења о прихватању амандмана само од Фиџија, Руске Федерације, Швајцарске и Европске уније, Савет је донео одлуку о продужењу рока за депоновање код депозитара обавештења о прихватању амандмана до 30. априла 2024. године.

Имајући у виду да је Законом о потврђивању Међународног споразума о шећеру („Службени лист СРЈ”, број 1/2002) 18. јануара 2002. године прихваћен поменути споразум неопходно је ратификовати и његове измене.

**III Стварање финансијских обавеза за Републику Србију извршавањем међународног уговора**

Извршавањем Амандмана на Међународни споразум о шећеру не стварају се финансијске обавезе за Републику Србију.

**IV Процена потребних финансијских средстава за извршавање међународног уговора**

За извршавање Амандмана на Међународни споразум о шећеру нису потребна средства у 2024. години из буџета Републике Србије.

Евентуално потребна средства за спровођење овог акта у наредним годинама, биће планирана у оквиру лимита на разделу Министарства пољопривреде, шумарства и водопривреде, који ће бити опредељен од стране Министарства финансија у складу са билансним могућностима.